google/wiki40b huggingface dataset:
Κύπελλο Κυπελλούχων Ευρώπης καλαθοσφαίρισης ανδρών 1978-79

Το Κύπελλο Κυπελλούχων ομάδων Ευρώπης καλαθοσφαίρισης ανδρών της περιόδου 1978-79 ήταν η δέκατη τρίτη κατά σειρά διασυλλογική διοργάνωση αυτού του θεσμού. Στον Τελικό της, που διεξήχθη στο Πάρεντς της σημερινής Κροατίας, συναντήθηκαν η Γκαμπέτι Καντού, με τη Ντεν Μπος EBBC, την πρώτη ολλανδική ομάδα που έφτανε τόσο ψηλά.
Στα ημιτελικά είχαν φτάσει η Σινούντινε Μπολόνια (που αποκλείστηκε από τους ολλανδούς) και η Μπαρτσελόνα του Εδουάρδο Κουχάρσκι (με νεαρούς αστέρες τους Σιμπίλιο, Επιφάνιο και Σολοθάμπαλ) που για δεύτερη συνεχή χρονιά θα έμενε έξω από τον τελικό. Παράλληλα, αυτή ήταν η 4η συνεχόμενη φορά (και πέμπτη τα τελευταία 6 χρόνια) που ισπανική ομάδα περνούσε στους "4" αλλά αποκλειόταν από τον τελικό!

Διαδικασία διεξαγωγής

Στη διοργάνωση πήραν μέρος 20 ομάδες, δυο λιγότερες από ότι την προηγούμενη περίοδο. Παίχθηκε μια προκριματική φάση και στη συνέχεια μια φάση των 10 (5 ζεύγη), ακολούθως δε ο προημιτελικός γύρος (όπου προστέθηκε η κάτοχος του τίτλου Καντού) δύο ομίλων των τεσσάρων ομάδων έκαστος. Από τη φάση αυτή πέρασαν οι δυο πρώτες ομάδες κάθε γκρουπ και οδηγήθηκαν με το σύστημα "χιαστί", στα ημιτελικά (διπλών συναντήσεων, με πλεονέκτημα έδρας στη ρεβάνς). 
Οι νικήτριες των δυο ημιτελικών αποτέλεσαν το ζευγάρι του (απλού) Τελικού αγώνα.

1ος γύρος (Προκριματική φάση)

Έγιναν επτά διπλές αναμετρήσεις που οδήγησαν εκτός της συνέχειας τις εκπροσώπους του Ισραήλ (Χαποέλ Τελ Αβίβ), της Τουρκίας (Τόφας Μπούρσα), της Δανίας  (Σκόβλουντε), της Φινλανδίας Έσποο Τάπιολαν Χόνκα, της Ουγγαρίας Μπούνταπεστ Βάσας, της Πορτογαλίας (Σανγκάλιος Ανάδια) και του Λουξεμβούργου (Έτσελα Έτελμπρυκ).

2ος γύρος (Φάση των 10)

Εδώ, το παιχνίδι έχασαν πέντε ακόμη σύλλογοι:  Η Μπρούγκε Αβάντι Σιντ Μιχίλς από το Βέλγιο , η Κόβεντρι Φλατ της Αγγλίας,  η Χέλσινγκμποργκ Περλς της Σουηδίας, η τσέχικη Ντούκλα Όλομουτς και η Ιθροτάφελαγκ Ρέικιαβικ IR από την Ισλανδία.

Προημιτελική φάση

Την πόρτα της εξόδου από τη διοργάνωση "είδαν" η αυστριακή Βιένα UBSC, η πολωνική Σλασκ Βρότσλαβ, η γαλλική ASVEL Βιλερμπάν και η τότε γιουγκοσλαβική Ραντνίτσκι Μπεόγκραντ.

Τελικός

Η Καντού του κόουτς Αρνάλντo Ταουριζάνο επικράτησε μάλλον εύκολα (83-73) και κατέκτησετο τρίτο συνεχόμενο Κύπελλο Κυπελλούχων!
Για τους νικητές είχαν αγωνισθεί ως νέα πρόσωπα οι αμερικανοί Τζον Νιούμαν (πασίγνωστος από την προπονητική του θητεία στη χώρα μας και Ντέιβ Μπάτον, καθώς και ο Μπαριβιέρα. 
Η ηττημένη (του Τόνι Μπουτ) χρησιμοποίησε, μεταξύ άλλων, τους αμερικανούς Αλ Φέιμπερ, Τσαρλς Κίρκλαντ και Τζέιμς Λίστερ, καθώς και τους Γιαν Ντέκερ, Κέες Άκερμποομ.
Νεοσχολαστικισμός

Με τον όρο νεοασχολαστικισμός εννοείται φιλοσοφικό σύστημα του ύστερου 19ου και πρώιμου 20ού αιώνα. Ο νεοσχολαστικισμός ονομάζεται επίσης νεοθωμισμός, καθώς ο Θωμάς Ακινάτης θεωρείται πως έδωσε στον σχολαστικισμό την τελική μορφή του και θεμελιώνεται στον μεσαιωνικό σχολαστικισμό. Στην Καθολική εγκυκλοπαίδεια αναφέρεται ως νεοσχολαστικισμός η η επαναδιατύπωση στη σύγχρονη εποχή της philosophia perennis, την οποία επεξεργάστηκαν οι Έλληνες και τελειοποίησαν οι διδάσκαλοι του μεσαίωνα.
Τζάκοπο Ρικκάτι

Οικογένεια και σπουδές

Ο Ρικάτι γεννήθηκε στη Βενετία και καταγόταν από πλούσια οικογένεια. Η γενιά του πατέρα του, του κόμη Μοντίνο Ρικκάτι, ήταν γαιοκτήμονες, κατέχοντας εκτάσεις κοντά στη Βενετία. Η μητέρα του ήταν από την ισχυρή οικογένεια Κολόννα. Ο πατέρας του πέθανε όταν ο Τζάκοπο ήταν μόλις δέκα ετών, αφήνοντάς του μεγάλη ακίνητη περιουσία. Ο Τζάκοπο πήγε πρώτα στη σχολή των Ιησουιτών για ευγενείς στη Μπρέσια και μετά, το 1693, εισάχθηκε στο Πανεπιστήμιο της Πάντοβα για να σπουδάσει νομικά. Πήρε πράγματι δίπλωμα νομικής (LL.D.) το 1696. Ενθαρρυμένος, ωστόσο, από τον Στέφανο ντέλλι Άντζελι να μελετήσει μαθηματικά, επιδόθηκε στη μελέτη της μαθηματικής αναλύσεως.

Σταδιοδρομία

Ο Ρικκάτι είχε διάφορες προτάσεις να αναλάβει ακαδημαϊκές θέσεις, αλλά τις αρνήθηκε όλες προκειμένου να αφιερώσει ολόκληρη την προσοχή του στην προσωπική του μελέτη της αναλύσεως. Ο ίδιος ο Μέγας Πέτρος τον προσεκάλεσε στη Ρωσία για να αναλάβει πρόεδρος της Ακαδημία Επιστημών της Αγίας Πετρουπόλεως. Προσκλήθηκε επίσης στη Βιέννη ως αυτοκρατορικός σύμβουλος και του προσφέρθηκε θέση καθηγητή στο Πανεπιστήμιο της Πάντοβα. Απέρριψε όλες αυτές τις προσφορές.
Η Σύγκλητος της Βενετίας τον συμβουλευόταν συχνά σε θέματα κατασκευής διωρύγων και φραγμάτων ποταμών. Το 1723 ο Ρικκάτι ανακηρύχθηκε επίτιμο μέλος της Ακαδημίας Επιστημών του Ινστιτούτου της Μπολόνια. Απεβίωσε στο Τρεβίζο σε ηλικία 78 ετών.
Μέρος των εργασιών του επί των πολυωνύμων περιελήφθη από τη Μαρία Γκαετάνα Ανιέζι, μετά από αίτημα του Ρικκάτι, στο βιβλίο για τον ολοκληρωτικό λογισμό του έργου της Analytical Institutions.
Η εξίσωση Riccati είναι γνωστή με το επώνυμο του Τζάκοπο Φραντσέσκο Ρικκάτι επειδή αυτός την μελέτησε.

Τέκνα

Ο γιος του Τζάκοπο, ο Βιντσέντο Ρικκάτι έγινε Ιησουίτης και ακολούθησε τα βήματα του πατέρα του, πρωτοπορώντας στην ανάπτυξη των υπερβολικών συναρτήσεων.
Ο Τζορντάνο Ρικκάτι, άλλος γιος του Τζάκοπο, υπήρξε ο πρώτος που μέτρησε τον λόγο του μέτρου ελαστικότητας του Young μεταξύ μετάλλων, 25 χρόνια πριν τον ομώνυμο επιστήμονα Τόμας Γιανγκ.
Ανδρέας Γεωργίου (ηθοποιός)

Βιογραφία

Γεννήθηκε στις 18 Απριλίου 1982 στο Λονδίνο της Αγγλίας από Ελληνοκύπριους γονείς. Επέστρεψαν οικογενειακώς στη Κύπρο όταν ήταν 6 ετών. Έχει μια μεγαλύτερη αδελφή, την Ξένια και δύο αδερφούς, τον Κρίστοφερ και τον Ραφαέλο - Αντώνη.

Καριέρα

Στη Κύπρο είναι ένας αρκετά γνωστός ηθοποιός και σκηνοθέτης χάρη στις επιτυχίες του. Έχει σκηνοθετήσει το Βάλς με 12 θεούς, τους 31 δρόμους και τη σεζόν 2013-2017 σκηνοθετεί και πρωταγωνιστεί στην τηλεοπτική σειρά του ANT1 Μπρούσκο μαζί με τους Αποστόλη Τότσικα, Ελένη Βαΐτσου, Εβελίνα Παπούλια, Γιώργο Ζένιο και άλλους Ελλαδίτες και Ελληνοκύπριους ηθοποιούς. Τη σεζόν 2014-2015 κάνει σκηνοθετική επιμέλεια στο Ρουά Ματ. Έχει παίξει στα ''Άσπρα Μπαλόνια'', στο ''Σε φόντο κόκκινο'' στο ''Αλλού Ξημερώμενοι'' και έχει κάνει guest εμφάνιση στην Ονειροπαγίδα. Το Μπρούσκο και το Ρουά Ματ σημείωσαν φοβερά νούμερα σε Ελλάδα και Κύπρο. Την πρώτη του επαφή με την τηλεόραση έκανε από το Dream Show στην τηλεόραση του Alpha, όπου και κέρδισε. Μέσα από αυτό το διαγωνισμό διέρρευσαν απόρρητες προσωπικές πληροφορίες του. Τη σεζόν 2017-2019 σκηνοθετεί και πρωταγωνιστεί στη δραματική σειρά του ALPHA  Το Τατουάζ το οποίο επίσης σημειώνει υψηλά νούμερα τηλεθέασης σε Ελλάδα και Κύπρο.
Πείραμα της Φιλαδέλφειας

Το Πείραμα της Φιλαδέλφειας είναι, σύμφωνα με σχετικό αστικό μύθο,  υποτιθέμενο στρατιωτικό πείραμα που πραγματοποιήθηκε από το Πολεμικό Ναυτικό των ΗΠΑ στο Ναυπηγείο της Φιλαδέλφειας στην Πενσυλβάνια, περίπου στις 28 Οκτωβρίου 1943. Το αντιτορπιλικό USS Eldridge με το πλήρωμά του υποτίθεται ότι έγινε αόρατο στις εχθρικές συσκευές.
Η πρώτη αναφορά στο σχετικό πείραμα εμφανίστηκε το 1966, σε γράμμα άγνωστης προέλευσης με αποδέκτη τον συγγραφέα και αστρονόμο Μόρις Κ. Τζέσαπ (Morris K. Jessup). Είναι σήμερα ευρέως αποδεκτό πως ανήκει στη σφαίρα της φαντασίας. Σύμφωνα με το Πολεμικό Ναυτικό των ΗΠΑ ουδέποτε πραγματοποιήθηκε τέτοιο πείραμα, ενώ οι λεπτομέρειες του μύθου έρχονται σε αντίθεση με όσα είναι γνωστά για το USS Eldridge καθώς και με τους γνωστούς φυσικούς νόμους.
Το ίδιο πλοίο παραχωρήθηκε το 1951 στην Ελλάδα και υπηρέτησε στο Πολεμικό Ναυτικό της ως το 1991 με το όνομα Λέων.
Άνω Ζευγαράκι Αιτωλοακαρνανίας

Γεωγραφία - Ιστορία

Το Άνω Ζευγαράκι βρίσκεται ΝΑ. της λίμνης Λυσιμαχίας και ΝΔ. της Τριχωνίδας σε απόσταση 13 χλμ. Ν. από το Αγρίνιο και 29 χλμ. Β. από το Μεσολόγγι. Είναι κτισμένο στους βορειοδυτικούς πρόποδες του όρους Αράκυνθος (Ζυγός) σε περιοχή κατάφυτη από ελαιόδεντρα και αιωνόβια πλατάνια, ανάμεσα στο λόφο του Κουτσοβερίου και δυο μεγάλους χειμάρρους. Τα περισσότερα πέτρινα σπίτια του χωριού που διατηρούν την παραδοσιακή αρχιτεκτονική της περιοχής είναι ανώγεια με σκεπή από κεραμίδια, εξωτερική χτιστή πέτρινη σκάλα μαζί με πέτρινη καμάρα που στηρίζει τη βεράντα και οδηγεί στο κατώγι (χαγιάτι). Αξιοθέατα είναι η εκκλησία του Αγίου Δημητρίου με το περίτεχνο ξυλόγλυπτο τέμπλο του και και η τοποθεσία "Κουτσοβέρι" στον γειτονικό ομώνυμο λόφο που έχουν θέα προς το λεκανοπέδιο και τις δύο λίμνες. Ως οικισμός αναφέρεται επίσημα το 1961 να απογράφεται στην τότε κοινότητα Ζευγαρακίου. Σύμφωνα με το πρόγραμμα Καλλικράτης μαζί με το Ζευγαράκι και τα Καμαρετσαίικα αποτελούν την τοπική κοινότητα Ζευγαρακίου που υπάγεται στη δημοτική ενότητα Αρακύνθου του δήμου Αγρινίου και σύμφωνα με την απογραφή 2011 έχει 59 μόνιμους κατοίκους
Κλαύδιος του Σεβρέζ

Βιογραφία

Ήταν ο τρίτος γιος του Ερρίκου Α΄ δούκα του Γκιζ και της Αικατερίνης των Λα Μαρκ, κόρης του Φραγκίσκου Α΄ δούκα του Νεβέρ.
Το 1611 ο Λουδοβίκος ΙΓ΄ τον έκανε δούκα του Σεβρέζ και ευγενή της Γαλλίας. Το 1621 έγινε Μέγας Καγκελάριος (Champerlain) της Γαλλίας και το επόμενο έτος Μέγας Γερακοκυνηγός (Grand Fauconnier). To 1625 o Κάρολος Α΄ βασιλιάς της Αγγλίας τον έχρισε ιππότη του Τάγματος της Περικνημίδος.
Νυμφεύτηκε την 22 έτη μικρότερή του Μαρία ντε Ροχάν, γνωστή ως Μαντμουαζέλ ντε Μονμπαζόν, αργότερα Μαντάμ ντε Σεβρέζ. Ζούσε με την οικογένειά του στο Σατώ ντε Νταμπιέρ, κοντά στο Σεβρέζ. Η σύζυγός του, ως ευνουμένη της Άννας των Αψβούργων, συζύγου του Λουδοβίκου ΙΓ΄, εμπλεκόταν σε πολλές ίντριγκες της πολιτικής ζωής στην Αυλή. Ο ίδιος όμως κράτησε μια αποστασιοποιημένη, από τα σχέδια αυτά, ζωή.
Απεβίωσε το 1657 χωρίς άρρενες απογόνους.
Τμήμα Ιατρικής Πανεπιστημίου Πατρών

Προσωπικό

Το Διδακτικό και Ερευνητικό Προσωπικό (Δ.Ε.Π.) του τμήματος αποτελείται περίπου από 150 περίπου άτομα (Καθηγητές, Αναπληρωτές Καθηγητές, Επίκουροι Καθηγητές, Λέκτορες). Τα μέλη ΕΤΕΠ/ ΕΔΙΠ, το Διοικητικό Προσωπικό του Τμήματος είναι 36 άτομα.

Εγκαταστάσεις

Oι πρoκλινικές δραστηριότητες στεγάζoνται σε ένα καινoύργιo κτίριo 20.000 m², ενώ oι κλινικές μoνάδες βρίσκoνται στo Πανεπιστημιακό Νoσoκoμείo, τo oπoίo διαθέτει 750 κλίνες.

Κτήριο Προκλινικών Λειτουργιών

Το τριώροφο Κτήριο Προκλινικών Λειτουργιών του Τμήματος Ιατρικής, βρίσκεται εντός της Πανεπιστημιούπολης του Ρίου, είναι συνολικής επιφάνειας 9.000 τ.μ περίπου. Στο Κτήριο στεγάζεται η Κεντρική Γραμματεία του Τμήματος, τα γραφεία των μελών ΔΕΠ των Βασικών Ιατρικών Επιστημών και των Κλινικών Εργαστηρίων, οι Εργαστηριακές και Φροντιστηριακές Αίθουσες, η Αίθουσα του Διοικητικού Συμβουλίου του Τμήματος αλλά και διάφοροι βοηθητικοί χώροι για τους φοιτητές, όπου και λαμβάνουν χώρα διάφορες εκδηλώσεις.

Κτήρια Κλινικών Λειτουργιών

Εντός της Πανεπιστημιούπολης και παραπλεύρως του Νοσοκομείου έχουν αποπερατωθεί και χρησιμοποιείται το ισόγειο Κτήριο Α’ Κλινικών Λειτουργιών του Τμήματος
(περίπου 600 τ.μ) και τα τετραώροφα Κτήρια Β’, Γ’ και Δ’ Κλινικών Λειτουργιών, όπου προβλέπεται να στεγαστούν γραφεία, μικρές αίθουσες διδασκαλίας, εργαστηριακοί και ερευνητικοί χώροι των μελών ΔΕΠ – Κλινικών ιατρών, οι οποίοι προς το παρόν στεγάζονται σε χώρους του ΠΓΝΠ.
Σε φάση εργασιών είναι το Κτήριο Ε’, όπου θα φιλοξενηθούν δύο νέες Αίθουσες Διδασκαλίας 218 και 156 θέσεων, ο εξωτερικός διάδρομος-γέφυρα που συνδέει το Κτίριο Ε’ με τα Κτήρια Β’, Γ’ και Δ’ Κλινικών Λειτουργιών και το Πανεπιστημιακό Νοσοκομείο και οι γύρω περιοχές (πεζοδρόμια, φύτευση κ.λπ.), μεταξύ του Κτιρίου Δ’ και Κτιρίου Ε’ και τον περιβάλλοντα χώρο του Κτιρίου Ε’.

Βιβλιοθήκη Τμήματος Ιατρικής

Το Τμήμα της Ιατρικής του Πανεπιστημίου Πατρών διαθέτει ανεξάρτητη Βιβλιοθήκη προς χρήση της φοιτητικής κοινότητας του Τμήματος. Η Βιβλιοθήκη διαθέτει βιβλία και περιοδικά ιατρικού ενδαφέροντος προς δανεισμό, αναγνωστήριο 150 θέσεων, φωτοτυπικά μηχανήματα και Ηλεκτρονικού Υπολογιστές.
Ευγένιος Ατζέ

Βιογραφία

Γεννήθηκε το 1857 στη γαλλική πόλη Λιμπούρν (Libourne) της νοτιοδυτικής Γαλλίας, γιος του αμαξοποιού Ευγένιου Ατζέ και της Κλάρα-Αντελίν Ουρλιέ. Δύο χρόνια αργότερα εγκαταστάθηκε με την οικογένειά του στο Μπορντό, ωστόσο το 1862 οι γονείς του πέθαναν και την ανατροφή του ανέλαβαν ο παππούς και η γιαγιά του. Μετά τις σχολικές σπουδές του εργάστηκε για σύντομο χρονικό διάστημα ως ναύτης και καμαρότος, πριν εγκατασταθεί στο Παρίσι το 1878, με στόχο να ακολουθήσει σταδιοδρομία ηθοποιού. Το 1879 έγινε δεκτός στη δραματική σχολή, έχοντας αποτύχει ένα χρόνο νωρίτερα. Τα επόμενα δέκα περίπου χρόνια εργάστηκε ως ηθοποιός χωρίς όμως να σημειώσει ιδιαίτερη επιτυχία και εγκατέλειψε την ηθοποιία εξαιτίας ενός προβλήματος υγείας με τις φωνητικές του χορδές, αποφασίζοντας παράλληλα να στραφεί στη ζωγραφική, το σχέδιο και τη φωτογραφία. Το 1890 αποφάσισε να γίνει επαγγελματίας φωτογράφος, αντιλαμβανόμενος πως οι ζωγράφοι και σχεδιαστές της εποχής είχαν ανάγκη από φωτογραφίες ως πρότυπα για τη δημιουργία των έργων τους. Για το λόγο αυτό, διαφήμισε τις υπηρεσίες του ως ντοκουμέντα για καλλιτέχνες (documents pour artistes). 
Τα επόμενα χρόνια, φωτογράφισε με συστηματικό τρόπο το Παρίσι και τα περίχωρά του, δημιουργώντας τελικά μία σημαντική συλλογή φωτογραφιών, την οποία και εμπορευόταν. Παρά το γεγονός πως τροφοδοτούσε με φωτογραφίες σημαντικούς ζωγράφους της εποχής, όπως το Ζωρζ Μπρακ και τον Αντρέ Ντερέν, αλλά και την Εθνική Βιβλιοθήκη του Παρισιού, η οικονομική του κατάσταση υπήρξε γενικά δυσμενής, γεγονός που τον ανάγκαζε να βασίζεται σε μεγάλο βαθμό στα οικονομικά έσοδα της συζύγου του, η οποία εργαζόταν ως ηθοποιός. Από το 1914 άρχισε να εγκαταλείπει σταδιακά τη φωτογραφία. Πέθανε στις 4 Αυγούστου του 1927, ένα χρόνο μετά το θάνατο της συζύγου του.

Έργο

Η αξία του φωτογραφικού έργου του Ατζέ αναγνωρίστηκε αρχικά από την Αμερικανίδα φωτογράφο και βοηθό, εκείνη την εποχή, του Μαν Ραίη, Μπερενίς Άμποτ, η οποία τον συνάντησε περίπου να χρόνο πριν το θάνατό του, εξασφαλίζοντας αρκετά αρνητικά και εκτυπώσεις του. Μετά το θάνατό του, η Άμποτ προέβαλε το έργο του και συνέβαλε στην αναγνώρισή του ως ένα σημαντικό έργο τέχνης, πέρα από την ιστορική του διάσταση, ως ντοκουμέντο για την πόλη του Παρισιού.    
Το 1968, το Μουσείο Μοντέρνας Τέχνης της Νέας Υόρκης, αγόρασε τη συλλογή της Άμποτ με έργα του Ατζέ και το 1985 παρουσίασε μία τετράτομη συλλογή με θέμα τη ζωή και το έργο του.
ΒΜ Βάγκουρ

Χάντμπολ γυναικών

Η VB Vágur (χάντμπολ) ήταν σύλλογος χάντμπολ για άντρες και γυναίκες. Αλλά καθώς το πρόγραμμα της ποδοσφαιρικής σεζόν άλλαξε, ώστε τώρα αρχίζει νωρίτερα και τελειώνει αργότερα, δεν είναι πλέον δυνατό, ή είναι πολύ δύσκολο, για να παίζουν τα ίδια άτομα και χάντμπολ και ποδόσφαιρο. Έτσι τώρα στη Vágur το χάντμπολ είναι κυρίως για τις γυναίκες και το ποδόσφαιρο κυρίως για τους άντρες, σε κάθε περίπτωση στις μεγαλύτερες κατηγορίες, οι άντρες έχουν ομάδα χάντμπολ στη δεύτερη κατηγορία. Ο πληθυσμός είναι μόνο 1.400 άτομα, και έτσι δεν υπάρχουν άτομα και των δύο φύλων για να κάνουν καλές ομάδες και στα δύο αθλήματα. Η καλύτερη κατηγορία των γυναικών ονομαζόταν 1. deild μέχρι το 2005 όταν άλλαξαν το όνομα του σπόνσορα και τώρα ονομάζεται Sunset kappingin ή Sunsetdeildin.

Ποδόσφαιρο

Το 1995 η ομάδα ενοποιήθηκε με τη Sumba, σχηματίζοντας την Sumba/VB, αλλά η ενοποίηση διήρκεσε μόνο μία σεζόν. Το 2005, έγινε μια δεύτερη ενοποίηση μεταξύ ΒΜ Βάγκουρ and Sumba, δημιουργώντας την and VB/Sumba, η οποία αργότερα μετονομάστηκε σε ΦΚ Σούντουροϊ.
Ουλεξίτης

Εμφάνιση, παραγενέσεις

Ο ουλεξίτης είναι τυπικό ορυκτό των playas, δηλ. των πρόσκαιρων λιμνών που σχηματίζονται στα ξηρά κλίματα από τις εποχικές, απότομες και μεγάλης έντασης βροχές, των οποίων τα νερά συγκεντρώνονται σε αυτές, έχοντας εμπλουτιστεί σε υδατοδιαλυτά ορυκτά, όπως ο ουλεξίτης. Με τον τρόπο αυτό σχηματίστηκαν τα πολύ μεγάλα κοιτάσματά του τόσο στην Νότια Αμερική όσο και στην Τουρκία. Σχηματίζεται, επίσης, στις ιζηματογενείς αποθέσεις που συναντώνται γύρω από θερμές πηγές. Τα αποθέματα του ορυκτού σε αρκετές περιοχές ξεπερνούν το ένα δισεκατομμύριο τόνους σε καθεμιά, κάνοντας τον ουλεξίτη ένα από τα βασικά μεταλλεύματα του βορίου.
Αν δείγμα ινώδους υφής του ορυκτού λειανθεί παράλληλα με τις ίνες, παρουσιάζει το ίδιο οπτικό  φαινόμενο που θα παρατηρούσε κάποιος σε ένα συσσωμάτωμα λεπτών οπτικών ινών (για το λόγο αυτό του έχει αποδοθεί το προσωνύμιο "TV rock"): Αν το δείγμα τοποθετηθεί επάνω σε ένα γραπτό κείμενο, τα γράμματα του κειμένου θα εμφανίζονται στην επιφάνεια του ορυκτού χωρίς καμία παραμόρφωσή τους. Η οπτική αυτή ιδιότητα οφείλεται στην οκταεδρική διάταξη των ατόμων νατρίου, ανάμεσα στα οποία εμφανίζονται πολύ μεγάλα κενά.
Συνδέεται ιδιαίτερα με βόρακα, κολεμανίτη, υδροβορακίτη, ασβεστίτη, γύψο και αλίτη (όλα τα προαναφερόμενα ορυκτά είναι εβαπορίτες).
Μεγάλα κοιτάσματά του υπάρχουν στη Χιλή (περιοχή Ικουΐκουε και στην αλμυρή λίμνη Surire της Tarapaca, καθώς και στην Αντοφαγάστα), την Αργεντινή (περισσότερα από 60 κοιτάσματα στις επαρχίες Jujuy και Catamarca), στο Περού (περιοχή Laguna Salinas), τον Καναδά, τη Γερμανία (Έσση), την Σερβία, τις Πολιτείες Καλιφόρνια και Νεβάδα των ΗΠΑ και την Κίνα. Τεράστια κοιτάσματά του υπάρχουν, επίσης, στις περιοχές Μπίγκαντιτς (Μπαλικεσίρ), Κίρκα (Εσκή Σεχίρ) και κοντά στην Κιουτάχεια της Τουρκίας.
Πανελλήνιο πρωτάθλημα ανώμαλου δρόμου ανδρών 1938

Tο Πανελλήνιο πρωτάθλημα ανώμαλου δρόμου ανδρών του 1938 διεξήχθη στην Αθήνα με διοργανωτή στον ΣΕΓΑΣ στις 6 Μαρτίου. Νικητής σύλλογος αναδείχθηκε ο Παναθηναϊκός Α.Ο.

Ο πανελλλήνιος αγώνας

Ο πανελλήνιος ανώμαλος διεξήχθη στην περιοχή Ελληνορώσων με σημείο εκκίνησης το γυμναστήριο της Στρατιωτικής Σχολής Γυμναστικής. Σύμφωνα με την προκήρυξη το μήκος της διαδρομής ήταν 9.000μ, κάτι που προξενεί απορία, αφού τα προηγούμενα χρόνια ο πανελλήνιος ανώμαλος διεξαγόταν σε διαδρομή 10χλμ.
Στον πανελλήνιο ανώμαλο μετείχαν αθλητές από όλα τα σωματεία του κέντρου και πολλοί από επαρχιακά (Ρέθυμνο, Θεσσαλονίκη, Πάτρα, Χαλκίδα, Αλμυρός Βόλου), συνολικά πάνω από 12 σύλλογοι: Πειραϊκός Σύνδεσμος, ΑΕΚ, Πανελλήνιος Γ.Σ., Εθνικός Γ.Σ., Παναθηναϊκός Α.Ο., Α.Ο. Παλαιό Φάληρο, Πανιώνιος, ΑΕ Χαλκίδας, Παναχαϊκή, Γ.Σ. Αλμυρού, Ηρακλής Θεσσαλονίκης, Ρέθυμνο κ.ά.
Νικητής αναδείχθηκε ο Αθανάσιος Ραγάζος του Γ.Σ. Αλμυρού Βόλου, ενώ στον ομαδικό αγώνα επικράτησε ο Παναθηναϊκός.
Γυμναστικός Σύλλογος Αλμυρού

Ιστορική αναδρομή

Η ιστορία του τμήματος ποδοσφαίρου του Αλμυρού ξεκινά στη διάρκεια του Μεσοπολέμου και συγκεκριμένα το 1929. 
Από την ίδρυσή της Ε.Π.Σ. Θεσσαλίας, ο σύλλογος έχει αναδειχθεί 10 φορές Πρωταθλητής και συγκεκριμένα κατά τα έτη  1965-66,1977-78,1983-84 ,1988-89,1995-96,1997-98,2000-01,2003-04,2010-11,2014-15
Την αγωνιστική περίοδο 2011-12 έλαβε μέρος στο Πρωτάθλημα της Δ' Εθνικής Κατηγορίας. Έχοντας συλλέξει 5 νίκες, 6 ισοπαλίες και 11 ήττες, ολοκλήρωσε τις αγωνιστικές του υποχρεώσεις στην 9η θέση της τελικής βαθμολογικής κατάταξης του 4ου Ομίλου (σε σύνολο 12 ομάδων) με αποτέλεσμα να υποβιβαστεί ξανά στο τοπικό του Πρωτάθλημα.
Την επόμενη χρονιά, 2012-13, οπότε και συμμετείχε στο Πρωτάθλημα της Α' Κατηγορίας Ανδρών της Ε.Π.Σ.Θ., ο Αλμυρός βρέθηκε στην 5η θέση του τελικού βαθμολογικού πίνακα (16 νίκες, 8 ισοπαλίες και 6 ήττες), εξασφαλίζοντας την παραμονή του και για την επόμενη χρονιά.

Αγωνιστική περίοδος 2018-2019

Κατά την αγωνιστική περίοδο 2018-19, αγωνίζεται στην Γ' Εθνική Ερασιτεχνική Κατηγορία.
Έδρα του συλλόγου είναι το Εθνικό Στάδιο Αλμυρού «Αθανάσιος Ραγάζος», χωρητικότητας 1.500 θεατών. Πρόεδρος του διοικητικού συμβουλίου είναι ο Θανάσης Νικοβιώτης, ενώ καθήκοντα πρώτου προπονητή διατηρεί από τον Φεβρουάριο του 2019 ο Κώστας Βελιτζέλος.

Τμήμα στίβου

Το τμήμα του στίβου - το πιο διακεκριμένο τμήμα του συλλόγου - έχει κατακτήσει δύο φορές το Πανελλήνιο Πρωτάθλημα Ανώμαλου Δρόμου (1949, 1950) και έχει αναδείξει έναν από τους σημαντικότερους αθλητές δρόμων μεγάλων αποστάσεων της δεκαετίας του '40 και μέλος της εθνικής ομάδας, τον Αθανάσιο Ραγάζο.
Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., ο Γ.Σ. Αλμυρού βρέθηκε στην 87η θέση (σε σύνολο 321 συλλόγων). Την επόμενη χρονιά βρέθηκε στη 106η θέση (σε σύνολο 299 συλλόγων). Στην αξιολόγηση του 2012 κατετάγη στην αρκετά χαμηλότερη 154η θέση (σε σύνολο 281 συλλόγων). Στην κατάταξη για το έτος 2013 βρέθηκε στη 211η θέση (σε σύνολο 294 συλλόγων).

Ιστορική αναδρομή

Κατά την αγωνιστική περίοδο, 2015-2016 , ο σύλλογος έλαβε μέρος στο Πρωτάθλημα της Α1 Κατηγορίας Ανδρών που διοργανώνει η Ε.Σ.ΚΑ.Θ., ολοκληρώνοντας τις αγωνιστικές του υποχρεώσεις στην 6η θέση του 1ου Ομίλου.

Αγωνιστική περίοδος

Κατά την αγωνιστική περίοδο 2015-16, ο Γ.Σ. Αλμυρού διαγωνίζεται στο Πρωτάθλημα της Α1 Κατηγορίας Ανδρών που διοργανώνει η Ε.Σ.ΚΑ.Θ.
Έδρα του συλλόγου είναι το Κλειστό Δημοτικό Γυμναστήριο Δήμου Αλμυρού, χωρητικότητας 400 θεατών. Πρόεδρος του διοικητικού συμβουλίου είναι ο Περπερίδης  Δήμος και έφορος του τμήματος ο Αγραφίωτης Κωνσταντίνος Καθήκοντα πρώτου προπονητή διατηρεί από τον Δεκέμβριο του 2016 ο Γιάννης Στεργιόπουλος,μετά τη λύση της συνεργασίας με τον Παναγιώτη Γκουγκουτούδη.

Τμήματα υποδομής

Το τμήμα εφήβων του Γ.Σ. Αλμυρού κατέκτησε το Πρωτάθλημα της Ε.Σ.ΚΑ.Θ. της περιόδου 2013-14.

Αγωνιστική περίοδος

Κατά την αγωνιστική περίοδο 2013-14, ο Γ.Σ. Αλμυρού διαγωνίζεται στον 7ο Όμιλο της Β' Εθνικής Κατηγορίας  που διοργανώνει η Ελληνική Ομοσπονδία Πετοσφαίρισης, ο οποίος αντιστοιχεί στην ανώτερη κατηγορία της Ένωσης Σωματείων Πετοσφαίρισης Κεντρικής Ελλάδας.
Σιδηροπυρίτης

Γενικά

Η ονομασία του προέρχεται από τις ελληνικές λέξεις «σίδηρος» και «πυρ», επειδή πιστευόταν ότι γεννά πυρ (φωτιά), καθώς παρήγαγε σπίθες, όταν τριβόταν σε σκληρές μεταλλικές επιφάνειες. Ο όρος παρέμεινε και διεθνοποιήθηκε, αν και παλαιότερα αναφερόταν σχεδόν σε όλα τα μικτά θειούχα. Παλαιότερα ονομαζόταν και ψευδοχρυσός (αγγλ. "fools gold"), λόγω του χρώματός του, που μοιάζει με αυτό του αυτοφυούς χρυσού, από τον οποίο, ωστόσο, διακρίνεται εύκολα λόγω της πολύ μεγαλύτερης σκληρότητάς του (6,5 έναντι 2,5 του χρυσού) και της μέλαινας γραμμής κόνεως (η του χρυσού είναι κίτρινη).
Ανευρίσκεται σε όλα τα γεωλογικά περιβάλλοντα: Αποτελεί επουσιώδες ορυκτό σε πυριγενή πετρώματα, ανευρίσκεται σε υδροθερμικές φλέβες συνδεόμενος με τα υπόλοιπα μικτά θειούχα (γαληνίτη, σφαλερίτη, μαρκασίτη, χαλκοπυρίτη, αρσενοπυρίτη) και σε κοιτάσματα προερχόμενα από μεταμορφώσεις επαφής, καθώς και σε ιζηματογενείς αποθέσεις.
Μολονότι κρυσταλλώνεται στο κυβικό σύστημα, εμφανίζει ατελή συμμετρία, επειδή οι κρυσταλλικές έδρες (ιδιαίτερα των κυβικών κρυστάλλων) εμφανίζουν ραβδώσεις. Η πολυμορφική παραλλαγή του ονομάζεται μαρκασίτης και κρυσταλλώνεται στο ορθορομβικό σύστημα.
Απαντά σε πολλά μέρη του κόσμου μαζί με άλλα μικτά θειούχα. Από τα σημαντικότερα κοιτάσματά του είναι αυτά στην Βολιβία, στις ΗΠΑ, στο Περού στην Ισπανία και στη νήσο Έλβα. Κοιτάσματά του απαντούν επίσης στην Ναμίμπια, στην Γκάνα, στην Ζάμπια και στην Δημοκρατία της Νότιας Αφρικής. Στην Ελλάδα υπάρχει στον Μαδέμ Λάκκο (Στρατώνι Χαλκιδικής), στη νήσο Σέριφο, κ.α.